1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 5
Óh lheuehnyan Nabi Musa ngon Nabi Harun laju geujak meuhadab ubak raja Meusé sira geupeugah lagée nyoe, "Meunoe kheueh feureuman TUHAN, Allah Israel, 'Peuidhin kheueh bansa Ulôn jijak mangat jeuet jimeu iébadat ubak Ulôn di padang pasi.' "
2 "Soe kheueh TUHAN nyan?" jitanyong lé raja. "Keupeue ulôn harôh lôn pakoe keu Jih nyan dan lôn bri idhin ubak bansa Israel jijak nibak nanggroe nyoe? Ulôn hana lôn turi soe TUHAN nyan, dan ureuëng Israel hana ulôn bri idhin jitinggai nanggroe nyoe."
3 Nabi Musa ngon Harun geupeugah, "Allah ureuëng Ibrani ka geupeuleumah droe ubak kamoe. Idhin kheueh kamoe mangat jeuet kamoe jak u padang pasi nyang jiôh jih na lhée uroe watée jak keu kamoe jak peuseumah keureubeuen ubak TUHAN, Allah kamoe. Meunyoe hainyan hana kamoe peubuet, kamoe geupoh maté ngon peunyakét atawa ngon prang."
4 Geupeugah lé raja Firauén nyan ubak Nabi Musa ngon Nabi Harun, "Keupeue gata peujeuet banmandum ureuëng nyan jipeulaloe bak buet jih? Yue kheueh namiet-niamiet nyan jimeukeureuja!
5 Ureuëng-ureuëng nyan ka lumpah that ramé jeumeulah jih. Dan jinoenyoe gata na meukeusut mangat awaknyan beujipiôh meubuet!"
6 Uroenyan cit teuma banmandum ureuëng nyang kawai bansa Meusé dan mando-mando bansa Israel meuteumé peurintah nibak raja,
7 "Bék le gata bri jeurami ubak bansa nyan keu jipeugét batée bata. Bah kheueh jijak mita keudroe.
8 Dan yue kheueh bak awaknyan mangat jipeugét batée bata hana kureueng nibak nyang ka-ka. Awaknyan keuneuk peubeu oe beu oe droe; nyang kheueh sabab jih awaknyan jimeu krôb-krôb mangat jeuet teubri idhin jijak peuseumah keureubeuen ubak Allah jih.
9 Paksa laju awaknyan mangat jimeubuet leubeh brat nibak nyang ka-ka, mangat awaknyan laloe deungon buet dan hana watée keu jideungoe haba seumeungéut nyang jipeusampoe lé rakan-rakan jih."
10 Bubena tukang kawai bansa Meusé dan mando-mando Israel nyan laju jiteubiet jijak peugah ubak bansa Israel, "Raja geupeutreun titah mangat keu gata banmandum hana geubri le jeurami.
11 Gata harôh tamita keudroe dipat mantong nyang gata teumé mita, teuma ingat, batée bata nyang gata peugét hana jeuet kureueng nibak nyang ka-ka."
12 Ban jideungoe haba nyan jijak kheueh laju bansa Israel nyan jijakbroh bansaboh nanggroe Meusé keu jipeusapat jeurami.
13 Lé tukang kawai nyan hana putôh-putôh jipaksa mangat tieb-tieb uroe awaknyan beuna jipeuhase batée bata nyang sadub jai jih lagée yoh masa awaknyan teubri jeurami.
14 Lé tukang kawai nyan laju jiseunuét mando-mando Israel nyang jibri tugaih keu jikawai awaknyan meubuet. Awaknyan laju jitanyong, "Pakon jinoenyoe bansa gata hana jipeuhase batée bata nyang sadub jai jih lagée yoh masa ilée?"
15 Dan mando-mando Israel nyan laju jijak meuhadab ubak raja sira jipeugah ubak raja nyan, "Pakon Po raja neupeubuet lagée nyoe ateueh kamoe?
16 Kamoe hana jibri jeurami, teuma jipaksa mangat kamoe peugét batée bata! Jinoenyoe kamoe jiseunuét padahai peugawée-peugawée Po raja kheueh nyang salah!"
17 Jijaweueb lé raja, "Gata mandum meumang biet-biet that beu oe dan hana tatem meubuet. Nyang kheueh sabab jih gata lakée idhin ubak ulôn keugata jak peuseumah keureubeuen ubak TUHAN gata.
18 Jak kheueh jakmeubuet lom. Jeurami teutab hana teubri keu gata, teuma di gata harôh teutab tapeugét batée bata nyang sadub le jih."
19 Mando-mando nyan laju jiteuka sada bahwa awaknyan lam keuadaan sulet watée jibri tée bahwa ureuëng-ureuëng Israel harôh jipeuna batée bata nyang teutab sadub le jih lagée nyang ka-ka.
20 Watée awaknyan jiteubiet nibak lam meuligoe raja, awaknyan laju meurumpok ngon Nabi Musa dan Nabi Harun nyang teungoh geupreh-preh awaknyan.
21 Jipeugah lé mando nyan ubak Nabi Musa ngon Nabi Harun, "TUHAN geuteupeue peue nyang droeneueh peubuet! Gobnyan teuma geuhuköm droeneueh! Gata kheueh nyang jeuet keu sabab kamoe nyoe jibanci lé raja dan banmandum peugawée gobnyan, sampoe awaknyan keuneuk poh maté banmandum kamoe."
22 ">
22 Dan Nabi Musa geujak meuhadab lom ubak TUHAN sira geupeugah lagée nyoe, "TUHAN, pakon bansa Israel Droeneueh peulaku keuadaan jih nyang lumpah seudeh lagée nyoe bagoe? Pakon Droeneueh neu-utus ulôn keunoe?
23 Seumeunjak ulôn jak meuhadab raja dan lôn meututoe ateueh nan Droeneueh, raja nyan laju jipeuphon iénanya bansa nyoe. Dan Droeneueh hana neupeubuet sapeu keu neutulông awaknyan."
Wordproject® is a registered name of the International Biblical Association, a non-profit organization registered in Macau, China.